Imtella' April 16, 2021 - Aġġornata 16 Ta' April, 2021 8:35pm Il-Ministru għat-Turiżmu Clayton Bartolo ħabbar żewġ miżuri oħra ta' €5.5 miljun intiżi sabiex jgħinu lill-operaturi tas-settur turistiku. F'konferenza tal-aħbarijiet, il-Ministru Bartolo qal li s-settur tal-konferenza se jibbenefika minn skema ta' €4 miljun fejn se jingħataw flus lura lil kull delegat li jattendi konferenza li tkun organizzata f'Malta jew f'Għawdex. Dawk il-persuni li n-nefqa tagħhom tkun bejn €600 u €800 se jingħataw lura €75 waqt li dawk li jaqbżu n-nefqa ta' €800 jingħataw €150. Il-Ministru Bartolo qal li l-iskema hija valida mill-Ġimgħa 16 ta' April u dawk eleġibbli għandhom ikunu f'konferenza ta' iktar minn 10 persuni u jkunu qattgħu f'Malta talinqas żewġt iljieli. Huwa żied li wieħed jingħata l-flus wara li tkun lesta l-konferenza f'pajjiżna fejn iridu jiġu preżentati d-dokumenti neċessarji tal-infiq lill-Awtorità Maltija għat-Turiżmu. Il-Ministru Bartolo irrikonoxxa li għalissa ma jistgħux isiru konferenzi f'pajjiżna iżda qal li skema bħal din tagħti ċ-ċans lill-operaturi jippjanaw fit-tul. Fil-fatt l-iskema, li hija fuq bażi 'first come first served', tibqa' valida sal-aħħar tal-2022 u li l-effett potenzjali ta' din l-iskema fl-ekonomija Maltija ser ikun dak ta' €40 miljun. Skema oħra li tħabbret llum hija mmirata għall-guesthouses, boutique hotels, lukandi ta' żewġ stilel u hostels u tinkludi investiment ta' €1.5 miljun. Hawnhekk il-Ministru Bartolo qal li l-guesthouses se jieħdu €1,000, lukandi ta' żewġ stillel se jieħdu €500 u hostels se jibbenefikaw minn €250. Dawn il-flus se jingħataw biex isiru kampanji ta' reklamar anke barra minn xtutna u sabiex jiġu attirati t-turisti lejn Malta. Il-postijiet tal-akkomodazzjoni iridu l-ewwel jonfqu dawn il-flus f'reklamar imbagħad jitolbu rifużjoni lill-MTA għall-ispejjeż minfuqa. Il-Ministru għat-Turiżmu qal li din l-iskema ddaħħlet fis-seħħ sabiex kull post t'akkomodazzjoni f'pajjiżna jirreklama kemm jista' bil-għan li ma jintilef ebda turist. Huwa spjega li fil-jiem li ġejjin l-MTA se tkun qed ittella għadd ta' webinars għall-operaturi turistiċi sabiex jiġi spjegat lilhom fid-dettall kif se jaħdmu l-iskemi mħabbra. Dan waqt li indika li dawn mhumiex l-uniċi skemi li se jkun qed jagħmel il-Gvern, u li fil-jiem li ġejjin se jkomplu jitħabbru iktar skemi intiżi li jgħinu lis-settur turistiku. Iċ-Chairman tal-MTA Gavin Gulia qal li dan huwa mument iebes għas-settur iżda b'għajnuna ta' dan it-tip is-settur għandu jqum fuq saqajh.